b"\n_START_ARTICLE_\nEstaci\xc3\xb3 de Bellaterra\n_START_SECTION_\nTarifa plana\n_START_PARAGRAPH_\nAquesta estaci\xc3\xb3 esta dins de la tarifa plana de l\xe2\x80\x99\xc3\xa0rea  metropolitana de Barcelona, qualsevol trajecte entre dos dels municipis de l\xe2\x80\x99\xc3\xa0rea metropolitana de Barcelona es comptar\xc3\xa0 com  a zona 1.\n_START_SECTION_\nHist\xc3\xb2ria\n_START_PARAGRAPH_\nA difer\xc3\xa8ncia del tram Sant Cugat - Sabadell Estaci\xc3\xb3 que va entrar en servei l'any 1922, com a perllongament del Tren de Sarri\xc3\xa0 cap al Vall\xc3\xa8s per part de l'empresa Ferrocarrils de Catalunya (FCC), l'estaci\xc3\xb3 de Bellaterra no es va inaugurar fins al 1930, perqu\xc3\xa8 part de la comarca del Vall\xc3\xa8s es va convertir en zona residencial com a resultat del servei dels Ferrocarrils de Catalunya.\n_START_SECTION_\nEdifici de l'estaci\xc3\xb3\n_START_PARAGRAPH_\nSituat al nucli de Bellaterra, \xc3\xa9s un edifici de tipus senzill, de planta rectangular, amb coberta de teula a quatre vessants. La fa\xc3\xa7ana d'acc\xc3\xa9s per la Pla\xc3\xa7a del Pi presenta una estructura simple, amb obertures rectangulars i paraments de ma\xc3\xb3 vist. La fa\xc3\xa7ana que d\xc3\xb3na a la via t\xc3\xa9 un porxo a la planta baixa amb arcs de mig punt decorats amb terra cuita a l'intrad\xc3\xb3s. Les portes s\xc3\xb3n rectangulars, d'inspiraci\xc3\xb3 cl\xc3\xa0ssica, tamb\xc3\xa9 amb emmarcament cer\xc3\xa0mic. Una l\xc3\xadnia d'imposta del mateix tipus separa la planta del primer pis, i n'accentua l'horitzontalitat del conjunt. Les obertures del primer pis s\xc3\xb3n senzilles, rectangulars. \xc3\x89s interessant l'espai interior, amb decoraci\xc3\xb3 noucentista. La decoraci\xc3\xb3 del conjunt \xc3\xa9s completa amb una barana de balustres de terra cuita situada arran de la via."